45,000 ล้านบาท ช่วยลดผลกระทบด้านพลังงานให้กับประชาชนภายใต้ 10 มาตรการเป็นระยะเวลา 3 เดือน
นางสาวรัชดา ธนาดิเรก โฆษกประจำสำนักนายกรัฐมนตรี กล่าวว่า หลังจากที่ประชุมคณะรัฐมนตรีเมื่อสัปดาห์ที่ผ่านเห็นชอบ 10 มาตรการเร่งด่วนช่วยเหลือประชาชนที่ได้รับผลกระทบจากราคาพลังงานที่ผันผวนและปรับตัวสูงขึ้น ล่าสุดที่ประชุมคณะรัฐมนตรีในสัปดาห์นี้(29 มี.ค.65) อนุมัติงบประมาณ 45,000 ล้านบาท เพื่อดำเนินการให้ความช่วยเหลือประชาชนภายใต้ 10 มาตรการ เป็นระยะเวลา 3 เดือน ตั้งแต่เดือนเมษายนถึงเดือนมิถุนายนนี้ ประกอบด้วยมาตรการพยุงราคาก๊าซหุงต้ม หรือ LPG ให้ปรับเพิ่มขึ้นแบบขั้นบันไดเพียงเดือนละ 15 บาทต่อถัง 15 กิโลกรัม ตั้งแต่วันที่ 1 เมษายนนี้ อยู่ที่ 333 บาทต่อถัง 15 กิโลกรัม จากราคาปัจจุบันอยู่ที่ 463 บาทต่อถัง 15 กิโลกรัม จากนั้นในเดือนพฤษภาคมจะปรับขึ้นเป็น 348 บาทต่อถัง และเดือนมิถุนายนอยู่ที่ 363 บาทต่อถัง พร้อมเพิ่มเงินช่วยเหลือเพื่อซื้อก๊าซหุงต้ม สำหรับผู้ถือบัตรสวัสดิการแห่งรัฐ 3.6 ล้านคน จากเดิม 45 บาท เป็น 100 บาทต่อเดือน รวมถึงมอบส่วนลดซื้อก๊าซหุงต้ม เดือนละ 100 บาท สำหรับผู้ค่าหาบเร่แผงลอยที่ถือบัตรสวัสดิการแห่งรัฐ จำนวนประมาณ 5,500 คน นอกจากนี้ ยังคงตรึงราคาขายปลีกผู้ที่ใช้ก๊าซ NGV ไว้ที่ 15.59 บาทต่อกิโลกรัม ส่วนผู้ขับขี่แท๊กซี่มิเตอร์ภายใต้โครงการลมหายใจเดียวกัน สามารถซื้อก๊าซได้ในราคา 13.62 บาทต่อกิโลกรัม รวมถึงตรึงราคาขายปลีกน้ำมันดีเซลที่ 30 บาทต่อลิตร ไปจนถึงสิ้นเดือนเมษายน 2565 และระหว่างเดือนพฤษภาคมถึงมิถุนายน รัฐบาลช่วยราคาส่วนที่เพิ่มร้อยละ 50 และยกเลิกมาตรการชดเชยราคาน้ำมันดีเซลหมุนเร็วเกรดพรีเมียม ซึ่งส่วนใหญ่เป็นผู้ที่มีกำลังซื้อใช้บริการน้ำมันประเภทดังกล่าว ตั้งแต่เดือนเมษายนนี้เป็นต้นไปเพื่อลดภาระกองทุนน้ำมันเชื้อเพลิง ขณะที่มาตรการช่วยเหลือผู้ขับขี่มอเตอร์ไซค์รับจ้าง ที่ขึ้นทะเบียนไว้กับกรมการขนส่งทางบก จำนวน 17,460 คน รัฐบาลได้มอบส่วนลดค่าน้ำมันแก๊สโซฮอล์อีก 5 บาทต่อลิตรในจำนวนไม่เกิน 50 ลิตรต่อเดือน มาตรการช่วยลดภาระค่าไฟฟ้า ที่จะเพิ่มขึ้นสำหรับผู้ที่ใช้ไฟฟ้าไม่เกิน 300 หน่วยต่อเดือน ใช้ไฟฟ้าในราคางวดเดือนมกราคม–เมษายนที่ผ่านมา ที่ 1.39 สตางค์ต่อหน่วย มาตรการลดอัตราการจ่ายเงินสบทบของนายจ้างและลูกจ้างที่อยู่ในระบบประกันสังคมมาตรา 33 จำนวนลูกจ้าง 11.2 ล้านคน และนายจ้างจำนวน 490,000 ราย จากร้อยละ 5 เหลือร้อยละ 1 ส่วนผู้ประกันตนมาตรา 39 ที่มีจำนวน 1.9 ล้านคน ได้รับส่วนลดจากร้อย 9 เหลือร้อยละ 1.9 ตั้งแต่เดือนพฤษภาคม – กรกฎาคมนี้ และลดอัตราเงินสมทบของผู้ประกันตนมาตรา 40 จำนวน 10.7 ล้านคน ได้รับส่วนลดจาก 70- 300 บาท ลงเหลือ 42 – 180 บาทต่อเดือน ไปจนถึงเดือนกรกฎาคมนี้ เพื่อให้ลูกจ้างสามารถมีกำลังในการใช้จ่ายและผู้ประกอบการสามารถมีสภาพคล่องเพิ่มขึ้นในการดำเนินธุรกิจ สำหรับมาตรการช่วยเหลือในระยะถัดไป ที่ประชุมคณะรัฐมนตรีมอบหมายให้กระทรวงการคลัง สภาพัฒนาการเศรษฐกิจและสังคมแห่งชาติ หรือ สศช. เสนอต่อธนาคารแห่งประเทศไทย และสำนักงบประมาณร่วมกันพิจารณา ติดตามและปรับปรุงมาตรการให้ความช่วยเหลือประชาชนในมิติต่างๆ ให้เหมาะสมกับสถานการณ์ด้านราคาพลังงานนอกจากนี้ ที่ประชุมคณะรัฐมนตรี ยังได้มอบหมายให้กระทรวงพาณิชย์ และกระทรวงเกษตรและสหกรณ์ เร่งจัดทำแนวทางดูแลช่วยเหลือกลุ่มเกษตกร โดยเน้นการแก้ไขปัญหาปุ๋ยราคาแพงรวมถึงการขาดแคลนปุ๋ย คาดว่าจะได้ข้อสรุปในเร็วๆ นี้ ส่วนมาตรการดูแลกลุ่มผู้ประกอบการรถบรรทุกและรถโดยสารสาธารณะ ได้มอบหมายให้กระทรวงคมนาคม พิจารณาลดอัตราจัดเก็บค่าใช้จ่ายในการต่ออายุทะเบียนรถในปี 2565